Igl era ina giada in prinzi che vuleva maridar. In bel di al raquinta in chatschader: «Davos la muntogna abitescha ina princessa pli bella ch’il sulegl e pli loscha che l’orcan». Dalunga lascha il prinzi sellar ses chaval e banduna il pajais.

Arrivà tar il chastè da la princessa loscha, siglia el giu dal chaval e dumonda il retg da pudair maridar sia figlia. Il retg è d’accord. Ma la princessa al respunda cun beffa: «Ti vul maridar mai? Ti n’es gnanc degn da ma liar las curegias!» Il prinzi è trist e permalà!

Ma il prinzi na sa lascha betg scuraschar. El sa cunvegna cun il retg d’entrar en ses servetsch sco pajass da la curt. El metta davent sia vestgadira nobla e sa vestgescha da pajass per che la princessa n’al enconuschia betg.

Suenter cumpra il prinzi trais cullas d’aur e las zuppa en tschaler. La princessa vegn natiers. Ella vul posseder las cullas. «Sche ti dormas cun mai, las pos ti avair!», di il prinzi. La princessa e perencletga ed els passentan ensemen la notg.

Suenter quella notg era la princessa en speranza e vuleva fugir, perquai ch’ella temeva la vargugna. Il prinzi fui cun ella. Sin ina punt lascha el crudar tut las custaivladads da la princessa en l’aua. La princessa crida grossas larmas.

Ussa èn la princessa ed il prinzi fitg povers. Per betg stuair murir da la fom, sto la princessa servir en in’ustaria. Ma ils giasts stizzan be lur said e na pajan nagut. Els rian or la princessa. «Nus stuain tschertgar in’autra lavur per tai», di il prinzi.

«Ti pudessas vender vaschella sin il martgà!», propona il prinzi. Ditg e fatg. Al cumenzament fascheva ella buns affars. Ma il prinzi aveva cumandà als schuldads da chavaltgar tras il stan da la princessa e sfratgar tut. La princessa crida.

«Turnain tar tes bab. Là pos ti lavurar en cuschina ed ans procurar per il paun da mintgadi.» Ed uschia èsi daventà. La princessa prenda di per di paun e charn or da las padellas dal retg, lia las chaussas enguladas sut sia rassa e porta tut al prinzi.

In di vegn il prinzi en cuschina e maina la cuschiniera en sala. Entant ch’els sautan, fa el crudar per terra las mangiativas. La princessa sa vargugna. Alura cumonda il retg: «I tanscha. Prinzi, ta dà d’enconuscher. Sajas quai che vus essas!»

Indicaziuns bibliograficas

La princessa loscha. Ina veglia paraula surmirana or da la Crestomazia rumantscha. Illustraziuns ed elavuraziun dal text da Giovanni Netzer. Savognin 1995. (Il text original sa chatta en la Crestomazia rumantscha, tom X, p. 612). Tut ils dretgs d’autur(a) / chasa editura resalvads. Ediziun epub: www.chattà.ch (2015).